**ZAPISNIK**

**10. SEJE STRATEŠKEGA SVETA ZA MAKROEKONOMSKA VPRAŠANJA**

sreda, 13. 3. 2024

Prisotni člani: dr. Mitja Čok, mag. Mitja Gaspari, Bojan Ivanc, dr. Igor Masten (preko aplikacije Zoom), dr. Mojmir Mrak, dr. Dušan Mramor, dr. Vasja Rant, dr. Žiga Žarnić (preko aplikacije Zoom).

Odsotni: mag. Marijana Bednaš, mag. Velimir Bole, dr. Mejra Festić, dr. Matej Lahovnik, dr. Janez Prašnikar.

Ostali prisotni: dr. Robert Golob, Klemen Boštjančič, Luka Mesec, Igor Feketija, mag. Saša Jazbec, mag. Dean Premik, Petra Bezjak Cirman, Danijel Kovač, dr. Nataša Kump, dr. Katja Lautar, dr. Boris Majcen, Jernej Meden, mag. Katja Rihar Bajuk, Erik Scheriani.

Sejo Strateškega sveta za makroekonomska vprašanja, ki se je pričela ob 17.00 uri, je vodil minister za finance Klemen Boštjančič.

**Dnevni red:**

1. Potrditev zapisnika 9. seje SSM;  
2. Preoblikovanje slovenskega pokojninskega sistema;   
3. Razno.

**AD/1**

Zaradi večjega števila odsotnih članov bo zapisnik predvidoma potrjen na naslednji seji.

**AD/2**

Člani sveta so v razpravah izpostavili naslednje:

Ob danih demografskih gibanjih, obstoječih parametrih pokojninskega sistema, ter odvisnosti prvega stebra od proračunskih transferjev RS, so ustrezni naslednji predlogi:

* Podaljševanje delovne dobe / starosti ob upokojitvi, ki mora biti postopno
* Podaljševanje števila let, ki se upoštevajo pri odmeri pokojnine
* Sprememba indeksacije v smeri večje teže inflacije (»modificirana švicarska formula«)

Finančna vzdržnost bi morala predstavljati prvo prioriteto reforme med zastavljenimi cilji. To je pomembno tudi v luči najnovejšega dogovora Sveta EU o prenovi evropskih fiskalnih pravil. Vendar pomemben je pravi pristop; javnosti ne bo možno prepričati o nujnosti sprememb pokojninskega sistema zaradi fiskalnih pravil EU. Cilj finančne vzdržnosti je ključen za prihodnjo samostojno finančno politiko in suverenost države. Kaj lahko prinese finančna nevzdržnost se je jasno pokazalo ob zadnji finančni krizi.

Prevladalo je mnenje, da scenariji MDDSZ niso realistični in ne bodo v zadostni meri omogočili zasledovanje cilja finančne vzdržnosti in izpolnjevanja pogojev NOO in da naj bo zato končni predlog bližje scenariju MF.

SSM svetuje previdnost pri dvigu odmernega odstotka, saj je treba pri tem upoštevati, da so se odmerni odstotki dvignili leta 2019 brez kompenzirajočih ukrepov v smeri vzdržnosti javnih financ.

Pred časom je bila predstavljena ideja, za katero ni jasno ali je še vedno aktualna ali ne, da bi se izračun pokojninske osnove spremenil tako, da bi se upoštevala posameznikova individualna dohodnina. To bi pomenilo nadaljnji odmik od povezave med vplačanimi prispevki in višino pokojnine, ter še dodatni mehanizem redistribucije v škodo posameznikov z visokimi plačami (in visokimi vplačili prispevkov). Dokler v Sloveniji ne bo uveden pravi koncept bruto pokojnin, je ob upoštevanju celotnega koncepta pokojninskega sistema zato ustrezneje, da ostane obstoječi sistem izračuna posameznikove pokojninske osnove in se ga ne spreminja.

SSM ne podpira dviga minimalne pokojninske osnove, ker se s tem nadaljuje oddaljevanje od principa, da bi višine pokojnine morala odražati višino vplačil. Rušenje te povezave je izrazito destimulativno z vidika zaupanja v pokojninski sistem in motivacije za delo ter plačevanje prispevkov velikega deleža zaposlenih, saj pokojninski sistem na ta način krepi vlogo orodja redistribucije in prikritega izplačevalca socialnih pomoči, kar ni njegov osnovni namen.

SSM izpostavlja potrebo po usmeritvi prvega stebra pokojninskega sistema v osnovno funkcijo instrumenta zavarovanja in odmik od uvajanja novih elementov socialnih transferov. Socialni korektivi (kadar so potrebni) naj se izvajajo prek drugih mehanizmov socialnih transferjev in ne prek pokojninskega sistema.

Dvig upokojitvene starosti bi se lahko vezal na pričakovano življenjsko dobo*.* Pri uvajanju sprememb je za zaupanje v sistem ključna postopnost.Vezava na pričakovano življenjsko dobo bi se lahko uvedla z zamikom, operacionalizirati pa bi jo bilo potrebno tako, da omogoča pravočasno in predvidljivo oblikovanje pričakovanj aktivne populacije o odhodu v pokoj. Za večjo predvidljivost in preprečevanje črednega upokojevanja bi se lahko npr. upokojitvena starost ob vezavi na pričakovano življenjsko dobo za vsakoletno kohorto zavarovancev fiksirala nekaj let pred dosegom pričakovane upokojitvene starosti (npr. 5 ali 10 let).

Prav tako je treba podaljševati 40 let pokojninske dobe v skladu s pričakovano življenjsko dobo. Pomembno je razmišljati o spremembi obeh pogojev (starost, pokojninska doba) hkrati, sicer so lahko učinki manjši (odvisno od tega, kateri pogoj je prej izpolnjen).

Uporaba načela »vsako delo šteje« preko izenačevanja pravic/obveznosti iz naslova občasnih oblik dela z redno zaposlitvijo že pomeni uzakonjanje prekarnosti (»zakaj bi te redno zaposlil, saj imaš preko pogodbe enake socialne pravice, jaz pa te pokličem samo ko te rabim in ti razen plačila za delo ne plačam nič drugega«, pri študentih pa se to kaže v fiktivnih vpisih in nedokončanju študija zaradi ohranjanja statusa). Širjenje tega načela z obremenitvijo vseh oblik dela s polnimi prispevki bi ob že obstoječi porušeni povezavi med višino pokojnine in vplačanimi prispevki še dodatno destimuliralo občasno delo neprekarno zaposlenih napram korporacijskim oblikam delovanja (d.o.o-ji).

Potreben je bolj sistematičen razmislek o vlogi drugega stebra; koristi bolj sistematičnega pristopa k drugemu stebru so večplastne:

* Krepitev povezave med vplačili in prejetimi pravicami na ravni posameznika,
* Koristi za razvoj kapitalskega trga. S tem slovenski pokojninski sistem ne bi bil udeležen le v rasti domače ampak tudi globalne produktivnosti.
* Koristi za celostno politiko pokojninskega sistema. Sistematično uvajanje drugega stebra pomeni dodaten instrument s parametri, ki ob prihodnjih reformah omogočajo celostne prilagoditve prvega in drugega stebra skupaj.

V tem kontekstu nekateri člani opozarjajo, da je potrebna sprememba miselnosti: demografska piramida se je obrnila, zato PAYG sistem ne dela več, kot je bil zastavljen ob »mlajši« piramidi. Finančna vzdržnost PAYG terja izbiro med a) podaljševanjem delovne aktivnosti prebivalstva; b) zmanjševanjem pravic; c) rastjo prispevkov. Z vidika pravičnosti do tekoče aktivne populacije, ki ustvarja dodano vrednost, je daleč najslabša opcija c), ki obremenjuje produktivno populacijo in ruši zaupanje v sistem.

Potrebna bi bila sprememba miselnosti v postopno kombinacijo prvega stebra z bolj sistematično in enotno zasnovanim drugim stebrom. To bi ob spremembah 1. stebra, ki se dolgoročno usklajuje samo z inflacijo, omogočalo udeležbo prihodnjih upokojenih populacij tudi v rasti produktivnosti preko naložb 2. stebra. V razpravi je bilo tudi izpostavljeno, da bi bilo potrebno ob tem nasloviti anomalije drugega stebra (npr. visoki stroški upravljanja, nizka ali negativna donosnost), ki ne prispevajo k njegovi privlačnosti. Prav tako nekateri opozarjajo, da bo krepitev drugega stebra pomenila tudi zahtevo po davčnih olajšavah in socialni kapici.

V zvezi z razmislekom o vlogi drugega stebra sta bila podana dva konkretna predloga:

* V kontekstu dodatnih prispevkov bi bilo smiselno razmisliti zgolj o »kvazi« obvezni udeležbi v 2. stebru z možnostjo izstopa (opt out clause). V tej shemi je delodajalec obvezan financirati svoj del premije, vse dokler je svoj del premije pripravljen financirati tudi delojemalec, ki pa lahko iz sheme kadarkoli izstopi. Gleda na izkušnje drugih držav bi se povečalo skupno število zavarovancev 2. stebra in s tem obseg sredstev v njegovem upravljanju.
* Soobstoj obveznega in prostovoljnega dodatnega pokojninskega zavarovanja: obvezni del bi lahko deloval skupaj s prvim stebrom in bi lahko morda dolgoročno omogočal tudi razbremenitve v okviru prvega stebra. Pri uvajanju drugega stebra bi veljalo zlasti v obveznem delu zasledovati enoten pristop, ki bi ciljal na univerzalno pokritost, vezavo vplačil na dohodke in odpravljanje anomalij, kot so razlike med zasebnim in javnim sektorjem ter razlike med dejavnostmi. V prostovoljnem delu pa bi veljalo zaposlene in delodajalce še naprej stimulirati k dodatnemu varčevanju.

**AD/3**

Seja se je zaključila ob 18.50 uri.